Limbažu novada DOME

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**IEKŠĒJIE NOTEIKUMI**

2025. gada 30. janvārī Nr. 1

**APSTIPRINĀTI**

 ar Limbažu novada domes

30.01.2025. sēdes lēmumu Nr.4

 (protokols Nr.1, 5.)

**Par Limbažu novada pašvaldības sociālo mediju lietošanu**

*Izdoti saskaņā ar*

*Valsts pārvaldes iekārtas likuma*

*72. panta pirmās daļas 2. punktu*

1. **Noteikumu mērķis un noteikumos lietotie termini**
2. Noteikumi “Par Limbažu novada pašvaldības sociālo mediju lietošanu”, turpmāk – Noteikumi, attiecas uz Limbažu novada pašvaldības, tās iestāžu un struktūrvienību, turpmāk – pašvaldība, izveidotajām tīmekļvietnēm un sociālo tīklu vietnēm, kuras izmanto sabiedrības informēšanai un saziņai.
3. Noteikumu mērķi:
	1. nodrošināt vienotu un pārskatāmu pašvaldības un tās institūciju sociālo mediju lietošanas kārtību;
	2. regulēt pašvaldības sociālo mediju profilu uzturēšanu un informācijas publicēšanu, saglabājot informācijas precizitāti, lietderību un profesionālo kvalitāti;
	3. definēt pilnvaroto darbinieku pienākumus, tiesības un atbildību saistībā ar sociālo mediju profilu uzturēšanu, informācijas ievietošanu un sabiedrības iesaistes veicināšanu;
	4. iedibināt mehānismus, lai aizsargātu pašvaldības sociālo mediju profilus no ļaunprātīgas izmantošanas, nepatiesas informācijas publicēšanas un neētiskas rīcības;
	5. veicināt sabiedrības izpratni par sociālo mediju lietošanas principiem un nodrošināt atgriezeniskās saites iespējas starp sabiedrību un pašvaldību.
4. Noteikumos ir lietoti šādi termini:
	1. **Sociālie mediji –** interneta vidē pieejamās tīmekļvietnes, sociālo tīklu vietnes, kuras izmanto sabiedrības informēšanai un saziņai;
	2. **Tīmekļvietne –** sabiedrības informēšanas un saziņas vietne (piem., Limbažu novada pašvaldības oficiālā tīmekļvietne www.limbazunovads.lv);
	3. **Sociālo tīklu vietne** – tiešsaistes platforma, kur lietotāji var sazināties, dalīties ar informāciju un veidot personiskos vai profesionālos sakarus (“Facebook”, “X” (“Twitter”), “Youtube”, “Instagram”, “Linkedin”, Google uzņēmumu profils, u.c.);
	4. **Profils –** tīmekļvietnē, sociālajos tīklos izveidots pašvaldības vai pašvaldības institūcijas profils – lietotāja konts vai lapa, kurš ir identificējams un saistāms ar pašvaldību kopumā vai konkrētu pašvaldības institūciju. Profilā ietver vārdu, fotogrāfiju, biogrāfiju vai aprakstu, kontaktinformāciju, kā arī citu informāciju;
	5. **Pilnvarotais darbinieks –** darbinieks, kurš, pamatojoties uz darba līgumu vai atsevišķu pašvaldības izpilddirektora rīkojumu, ir atbildīgs par pašvaldības sociālo tīklu profilu (kontu vai lapu) izveidi, lietošanu, uzturēšanu, profilu slēgšanu un citām darbībām, kuras saistītas ar sociālo mediju vidi;
	6. **Tīmekļvietnes lietotājs** – persona, kura ar tīmekļvietnē izveidotu identificējamas vai neidentificējamas personas profilu vai lapu iesaistās aktivitātēs, izmanto komentēšanas iespēju, dalās ar informāciju, veido saraksti ar pašvaldību tīmekļvietnes sarakstes rīkā vai tīmekļvietnē publiski pauž jebkādu citu informāciju un citādi mijiedarbojas.
5. **Vispārīgie jautājumi**
6. Noteikumi nosaka pašvaldības un tās institūciju ar sociālo mediju lietošanu saistītās tiesības, pienākumus un principus.
7. Pašvaldības sociālo mediju profilā tiek izvietota un atjaunota pašvaldības, tās institūciju un kapitālsabiedrību, kurās pašvaldībai pieder kapitāla daļas, informācija, kā arī informācija, kas saņemta no ārējiem informācijas avotiem, saskaņā ar normatīvajiem aktiem.
8. Pašvaldība ar sociālo mediju starpniecību informē sabiedrību par aktualitātēm, organizētajiem pasākumiem, kā arī publicē informāciju, kas ir saistoša un aktuāla kādai no sabiedrības daļām, kā arī, atbilstoši kompetencei, komunicē ar sabiedrību.
9. Pašvaldības sociālo mediju profilos aizliegts:
	1. publicēt komersantu reklāmas, izņemot par kultūras pasākumiem;
	2. ļaunprātīgi izmantot personu fotogrāfijas;
	3. aizvainot citus lietotājus;
	4. iesaistīties aizvainojošā, agresīvā vai naidpilnā komunikācijā;
	5. publicēt informāciju, kuras saturs ir naidīgs, vardarbīgs, pasliktina pašvaldības tēlu;
	6. publicēt pretlikumīgu, maldinošu vai diskriminējošu informāciju, piemēram, viltus ziņas, surogātpastu, kaitnieciskas saites.
10. Sociālo mediju lietošanas noteikumi ir saistoši visām personām, kuras uz darba līguma un amata apraksta vai pašvaldības izpilddirektora rīkojuma pamata ir pilnvarotas pārstāvēt pašvaldību sociālajos medijos.
11. **Sociālā medija profila (konta vai lapas) saturs**
12. Sociālo mediju profila saturā jāatspoguļo informācija, kas saistīta ar pašvaldību, tās institūcijām, pašvaldības kapitālsabiedrībām un sabiedrībai aktuālām tēmām.
13. Izstrādātajam saturam jāatbilst novada vizuālajai identitātei.
14. Veidojot sociālā medija saturu, jāizvērtē publicējamās informācijas atbilstība sabiedrības interesēm un jāsniedz tikai tai aktuāla un lietderīga informācija.
15. Pārpublicējot informāciju, uz to jānorāda elektroniskā saite.
16. Lai nodrošinātu sociālo mediju un sabiedrības veiksmīgu komunikāciju, jāseko sabiedrības aktualitātēm un nepieciešamības gadījumā jāsagatavo un jāpublicē informācija.
17. Sagatavotajai informācijai jābūt vienkāršai, saprotamai un profesionālai.
18. Ziņojumi jāveido kodolīgi un lakoniski, pievienot informācijai vizuālos uzskates materiālus, video un audio.
19. Vizuālajiem materiāliem, tai skaitā video materiāliem jābūt tehniski un sižetiski kvalitatīviem, kurus var izmantot publicēšanai vai pārpublicēšanai. Ievietotajiem attēliem un video jāatbilst ētikas pamatprincipiem, tie nedrīkst būt   personas godu un cieņu aizskaroši. Pie attēliem jānorāda tās autors un arī atslēgas vārdi, lai lietotājam atvieglotu meklēšanu.
20. Pašvaldības tīmekļvietnēs izveidoto profilu (kontu) saturs (informācija, t.sk. simbolika, fotoattēli, video u.c.) pašvaldības īpašums, kura lejupielāde, kopēšana, pārpublicēšana bez atsauces (norādot saiti uz ziņas pirmavotu) ir aizliegta.
21. **Pilnvarotā darbinieka sociālo mediju lietošanas principi un pienākumi**
22. Pilnvarotajam darbiniekam lietojot sociālos medijus ir pienākums:
	1. ievērot Latvijas Republikas normatīvos aktus, tostarp Pašvaldību likumu unMinistru kabineta 2020. gada 14. jūlija noteikumus Nr. 445 **“**Kārtība, kādā iestādes ievieto informāciju internetā”;
	2. izveidot jaunu vai slēgt pašvaldības sociālo mediju profilu (kontu vai lapu), saskaņojot ar pašvaldības Centrālās pārvaldes Sabiedrisko attiecību nodaļu;
	3. aizpildīt un aktualizēt Iestādes sociālo tīklu platformas uzskaites tabulu;
	4. beidzoties darba tiesiskajām attiecībām ar pašvaldību vai beidzoties dotajam pilnvarojumam, nodot visu ar pašvaldības sociālo mediju profilu (kontu vai lapu) uzturēšanu saistīto informāciju un pieejas paroles pašvaldības Centrālās pārvaldes Sabiedrisko attiecību nodaļai;
	5. uzraudzīt pašvaldības sociālo mediju uzturēšanu un informācijas aktualizēšanu;
	6. izvērtēt pašvaldības sociālo mediju efektivitāti: sekotāju pieaugumu, pieminēšanas biežumu, noskaņojumu, komentāru skaitu, dalīšanās reizes, “patīk” skaitu, sasniegtās auditorijas apjomu u.c.;
	7. gadījumos, kad konstatēta pašvaldības sociālo mediju neefektivitāte, informēt tiešo vadītāju;
	8. ievērot vispārpieņemtās pieklājības un ētikas normas, būt precīzam, atklātam un saglabāt profesionalitāti jebkādos apstākļos;
	9. uzņemties atbildību par publicēto informāciju. Tas attiecas arī uz iespējamajiem autortiesību un konfidencialitātes pārkāpumiem un nepārbaudītu ziņu izplatīšanu;
	10. izturēties atbildīgi pret informāciju, kas ir nodota pilnvarotā darbinieka rīcībā un ir izmantojama tikai amata aprakstā vai pašvaldības izpilddirektora rīkojumā noteikto pienākumu veikšanai;
	11. šaubu gadījumā par ievietojamās informācijas saturu, pārrunāt to ar savu tiešo vadītāju;
	12. komunikācijas pārpratuma gadījumā, nekavējoties to novērst;
	13. izmantot pašvaldības resursus un interneta nodrošinājumu mērķtiecīgai un godīgai komunikācijai sociālo mediju vietnēs;
	14. lietojot sociālo mediju profilus, iespēju robežās atbildēt uz sociālo mediju profilos (kontos) saņemtajiem jautājumiem 24 stundu laikā pēc jautājuma uzdošanas. Ja objektīvu iemeslu dēļ nav iespējams atbildēt uz jautājumu 24 stundu laikā, tad to veikt iespējami īsākā laikā, pēc nepieciešamības norādot, par atbildes sniegšanas termiņu;
	15. ja uz jautājumu jāsniedz konkrēta atbilde, to precizē sazinoties ar attiecīgo pašvaldības speciālistu;
	16. neiesaistīties garā jautājumu un atbilžu komunikācijā, kas varētu nebūt saistoša pārējai sabiedrībai;
	17. saziņā izmantot vienkāršu, latviešu valodas gramatikas un pareizrakstības normām atbilstošu valodu;
	18. ar toleranci izturēties pret citu viedokli, neiesaistoties konfliktos.
23. Pilnvarotajam darbiniekam ir tiesības:
	1. atzīmēt ar “patīk” informāciju, kas ir publicēta arī citos sociālajos medijos saistībā ar sabiedrībai aktuāliem jautājumiem;
	2. dalīties ar informāciju, ko publicējuši pašvaldības sadarbības partneri, citas pašvaldības iestādes un šī informācija var būt noderīga konkrētās iestādes profila sekotājiem;
	3. dzēst tīmekļvietnes lietotāja aizvainojošus vai patiesībai neatbilstošus komentārus, kas var attiekties uz sociālajā medijā publicēto informāciju (minētajām vai redzamajām personām, faktiem u.c.);
	4. dzēst komentārus, kuros saskatāmi subjektīvi centieni celt pašvaldībai neslavu, aizskart tās reputāciju, veidot negatīvu viedokli par pašvaldību un tās amatpersonām, tādējādi apzināti sabiedrību maldinot un kurinot naidu;
	5. bloķēt negodprātīgus tīmekļvietnes lietotājus, kas ar mērķi provocēt pauž nepatiesu informāciju, maldinot citus tīmekļvietnes lietotājus;
	6. bloķēt tīmekļvietnes lietotāju, ja tam ir tendence neievērot ētikas normas tīmekļvietnē – komentāros paust aizskarošu, apmelojošu, nepiedienīgu, draudus saturošu vai maldinošu viedokli ar mērķi provocēt, pārkāpt intelektuālā īpašuma tiesības, reklamēt citus sociālos medijus, tīmekļvietnes vai kura saturu var uzskatīt par surogātpastu;
	7. dzēst komentārus, kas satur komerciāla rakstura informāciju;
	8. dzēst informāciju, kas saistīta ar politisku organizāciju vai partiju, vai identificējama kā politiska reklāma.
24. **Noslēguma jautājumi**
25. Noteikumi stājas spēkā ar brīdi, kad tiek apstiprināti ar Limbažu novada domes lēmumu.
26. Noteikumi grozāmi vai atceļami ar Limbažu novada domes lēmumu.

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU